
Aprobat,

Director general,

Ing. Ion Piţurcă

Notă de fundamentare privind aprobarea în consiliul local a

Adaptărilor Strategiei Locale de alimentare cu energie termică a

Consumatorilor racordaţi la sistemul centralizat existent în Municipiul Timişoara la cerinţele programului „Termoficare 2006-2015 căldură şi confort” (fost program Termoficare 2006-2009 calitate şi eficienţă )

Prin Hotărârea de Guvern nr. 381/31.03.2008 s-a hotărât ca programul „Termoficare 2006-2009, calitate şi eficienţă” să se transforme, în programul „Termoficare 2006-2015 căldură şi confort”.

Imediat după transferul centralei în patrimoniul primăriei,  şi, plecând de la o serie de analize efectuate în anul 2002 şi 2003, prin aportul primăriei şi cu consultanţă din partea G.T.Z. şi STADWERKE KARLSRUHE din Germania, în iulie 2003 a fost elaborată strategia privind sistemul de termoficare al municipiului Timişoara.


Strategia elaborată a respectat următoarele cerinţe :

· Strategia să fie concepută de aşa manieră încât să prezinte modalităţile de alimentare cu căldură a tuturor zonelor din municipiu, funcţie de amplasarea consumatorilor faţă de sursă  şi,  conceptul să fie unul unitar de alimentare cu energie;

· Soluţiile tehnice de alimentare cu căldură să conducă la menţinerea, acolo unde este cazul, a sistemului centralizat;

· Să se generalizeze şi să se dezvolte soluţiile tehnice pentru producţia în cogenerare a energiei electrice şi termice, menţinând cele 3 tipuri de combustibil (gaz metan, păcură, cărbune);

·  Soluţiile alese să ducă la creşterea eficienţei energetice;

· Soluţiile alese să ducă la încadrarea în normele europene de mediu.

Strategia elaborată a tratat şi unele schimbări ale condiţiilor cadru, legislative şi generale, piaţa imobiliară, consumurile energetice ridicate, lipsa reglementărilor pentru repartizarea costurilor şi chiar probleme de infrastructură.

Ca şi o concluzie a conceptului strategic au rezultat următoarele:

· Pe termen scurt :

· Reparare şi modernizare a o serie de instalaţii de producere a energiei termice şi reabilitarea reţelelor primare şi secundare cât şi modernizarea punctelor şi centralelor termice;

-   Pe termen mediu :

· Montarea în C.T. Sud a unei instalaţii de producere de energie  electrică şi termică de medie putere cu tehnologie modernă, alimentată din cazanele de abur existente;

· Transformarea unor puncte termice în centrale termice de zonă, cu precădere în soluţia tehnică cogenerare de mică putere.

· Pe termen lung : 

· Dezvoltarea în C.T. Sud a producţiei de energie electrică prin extinderea cu unităţi moderne de cogenerare în ciclu mixt de mare putere, în situaţia în care piaţa de energie o justifică;

· Modernizarea C.E.T. Centru printr-o unitate de cogenerare de medie putere, în soluţie modernă de turbină cu gaze şi cazan recuperator.

Conceptul strategic de termoficare a fost predat în luna iulie 2003 şi a fost aprobat în Consiliul Local  prin Hotărârea nr. 163/29.07.2003. 

În anul 2006, prin H.G. 462/2006 s-a aprobat programul „Termoficare 2006-2009 calitate şi eficienţă” care a stabilit modalităţile de eficientizare a sistemului centralizat de producere şi distribuţie a energiei termice.

Eficientizarea sistemului centralizat, cu obiectiv final reducerea consumului de resurse energetice  primare, se face pe întreg lanţul, de la producător la consumator. Ca urmare, sunt 8 componente care se au în vedere în acest program:

A. Sistemul centralizat de producere şi distribuţie energie termică:

1.Unităţile de producţie de energie termică;

2. Reţeaua de transport agent primar (apă fierbinte);

3. Punctele de termoficare sau modulele termice la nivel de imobil.

4. Reţeaua de distribuţie a apei calde  şi a agentului termic de încălzire;

5. Contorizarea la nivel de imobil.

B. Consumatorul final

6. Reţeaua interioară de alimentare a imobilului cu apă caldă şi agent de încălzire;

7. Contorizarea individuală cu robinetele termostatate;

8. Reabilitarea termică a anvelopei clădirilor, respectiv a faţadelor, teraselor şi a tâmplăriei exterioare.


Ca urmare, pentru a putea accesa fonduri nerambursabile prin program, s-a adaptat strategia aprobată în anul 2003 la cerinţele Hotărârii de Guvern 462/2006, ea fiind elaborată la sfârşitul anului 2007. 


Conţinutul acestei adaptări, având în vedere şi elementele din noul program Termoficare 2006-2015 căldură şi confort, cuprinde 17 capitole, şi tratează adaptarea strategiei locale de alimentare cu energie termică în condiţiile menţionate mai sus.

Cele 17 capitole sunt următoarele : 

Capitolul 1.  Informaţii generale;

Capitolul 2.  Situaţia actuală a alimentării cu energie termică a consumatorilor din

                     municipiul Timişoara ;

Capitolul 3.  Analiza potenţialului de dezvoltare economică a regiunii;

Capitolul 4.  Analiza de piaţă a resurselor energetice accesibile pe termen mediu şi

                     lung

Capitolul 5.  Reglementarea activităţilor de producere, transport şi distribuţie a 

                     căldurii; rolul ANRE şi ANRSC;

Capitolul 6.  Rolul administraţiei locale în asigurarea încălzirii municipiului

                    Timişoara;

Capitolul 7.  Studiul pieţei de energie electrică şi termică pe termen mediu şi lung.

Capitolul 8.  Legislaţia naţională în domeniul energie şi mediu.

Capitolul 9.  Măsuri de eficientizare a funcţionării sistemului integrat de

                     termoficare.

Capitolul 10. Identificarea soluţiilor posibile de asigurare a încălzirii localităţii, 

                      ţinând cont de situaţia actuală.

Capitolul 11. Evaluarea efortului investiţional.

Capitolul 12. Identificarea surselor posibile de finanţare.

Capitolul 13. Analiza tehnico-economică pe conturul sistemului centralizat.

Capitolul 14. Analizarea gradului de suportabilitate a populaţiei după realizarea 

                      investiţiilor de eficientizare a sistemului de producere şi distribuţie a

                      energiei termice.

Capitolul 15. Măsuri politice, administrative şi de reglementare specifică pentru 

                      susţinerea programului strategic propus.

Capitolul 16. Zone unitare de încălzire din municipiul Timişoara.

Capitolul 17. Concluzii.

Referitor la evaluarea efortului investiţional, pe baza analizelor elaborate 

s-au stabilit valorile investiţiilor noi, necesare a fi efectuate pentru toate cele 8 componente din program.

	Componenta
	Euro

	1. Sursa de energie termică CET Timişoara Centru – montare ciclu combinat gaze – abur 20 MW
	22.600.000

	2. Sursa  de energie termică CET Timişoara Sud – montare TA 18 MW
	6.200.000 (realizat)

	TOTAL investiţie nouă componenta 1
	24.800.000

	2. Reţea primară (de transport)
	92.000.000

	3. Puncte termice
	7.000.000

	4. Reţea secundară (de distribuţie) 
	50.000.000

	5. Contorizare la nivel de imobil
	Realizată

	TOTAL investiţie componentele 2-5
	149.000.000

	6.7. Instalaţii interioare de alimentare cu energie termică a imobilului inclusiv contorizare individuală
	72.826.000

	TOTAL investiţie componentele 2-7
	221.826.000

	8. Lucrări de reabilitare termică, inclusiv anveloparea clădirilor de locuit
	445.480.000

	TOTAL investiţie componentele 1-8
	803.476.000


Dacă prin aplicarea H.G. 48/2004, pe bază de proiecte eligibile Consiliul Local Timişoara şi Colterm au atras surse nerambursabile guvernamentale, în valoare totală de 83.785.000 lei, urmare noului program,  sumele la dispoziţia autorităţilor locale sunt similare, dar, ca şi criteriu esenţial de eligibilitate se prevede coparticiparea Consiliului Local cu cca. 50%.

Foarte importante capitole din studiu sunt cele legate de :

· Identificarea surselor posibile de finanţare

· Surse proprii

· Surse atrase, constituite din

- surse de capital privat

- surse de capital împrumutat

· Alte Surse atrase

- fonduri structurale

- fonduri de coeziune


Capitolul 13 face analiza tehnico-economică pe conturul sistemului centralizat, defalcată pe :

· Conturul surselor de producere a energiei electrice şi termice;

· Conturul sistemului de transport şi distribuţie;

· Conturul sistemului centralizat.

Capitolul 14 analizează gradul de suportabilitate a populaţiei după realizarea investiţiilor de eficientizare a sistemului de producere şi distribuţie a energiei termice.

În anexele prezentate în lucrare se efectuează  Fluxul de venituri şi cheltuieli şi Rambursarea  sumelor conform programului şi analiza de sensibilitate.


Concluziile studiului


Studiul a urmărit adaptarea strategiei existente aprobată în anul 2003 la cerinţele programelor stabilite prin H.G. 462/2006 şi H.G. 381/2008 cu urmărirea următoarelor principii de politică energetică:

· Accesibilitatea populaţiei la resurse energetice pentru încălzire (accesul întregii populaţii la încălzire şi apă caldă menajeră);

· Siguranţa în alimentarea cu căldură (diversificarea surselor şi furnizorilor de resurse, prevederea surselor de căldură cu posibilitatea funcţionării pe două sau mai multe tipuri de combustibil, utilizarea resurselor neconvenţionale şi regenerabile de energie);

· Eficienţa energetică a instalaţiilor (reducerea consumurilor de combustibili prin modernizare/retehnologizare, promovarea sistemelor de cogenerare de tip centralizat şi /sau distribuit, etc.);

· Impact redus asupra mediului;

· Reducerea pericolului de foc şi explozii în locuinţe prin promovarea unor sisteme de încălzire fără foc deschis;

· Respectarea legislaţiei naţionale şi a Uniunii Europene în domeniul protecţiei mediului şi energiei;

· Asigurarea rentabilităţii financiare a agenţilor economici care desfăşoară activitatea în producerea, transportul şi distribuţia energiei termice.

· Aplicarea etapizată până la finele anului 2009 a principiului „o clădire un singur sistem de încălzire şi identificarea zonelor unitare de încălzire din municipiul Timişoara, conform Legii energiei termice nr. 325/2006 pentru respectarea condiţiilor de eligibilitate precizate în Ordinul 471/2008 al M.I.R.A. 


Principiile din strategia aprobată prin HCL 163/29.07.2003 se respectă şi se acordă o mare importanţă următoarelor:

· Prioritate acordată cogenerării în contextul economiei de combustibil primar, a reducerii poluării atmosferice;

· Continuarea retehnologizării punctelor termice;

· Continuarea retehnologizării reţelelor termice primare şi secundare (de la consumator către sursă);

· Începerea lucrărilor de reabilitare a fondului locativ existent prin:

· reabilitarea instalaţiilor interioare ale imobilelor (trecerea de la distribuţia pe verticală la cea pe orizontală);

· realizarea contorizării individuale;

· reabilitarea termică a anvelopei clădirilor, teraselor, tâmplăriei exterioare.

Finanţarea investiţiei  privind  eficientizarea sistemului centralizat de producţie şi distribuţie energie termică din Municipiul Timişoara (structurat pe cele 8 componente, conform HG 462/2006, cu excepţia investiţiilor în CET Sud şi Contorizare la nivel de imobil realizate deja), se propune a se realiza 100% din surse asigurate prin programul de investiţii „Termoficare 2006-2009 calitate şi eficienţă” transformat în programul Termoficare 2000-2015, căldură şi confort.

Finanţarea investiţiilor privind reabilitarea/modernizarea echipamentelor şi instalaţiilor existente, inclusiv investiţii de mediu, se pot realiza din surse proprii şi/sau surse atrase.

Analiza de eficienţă economică a investiţiei, pune în evidenţă următoarele:

· Fluxul de Venituri şi Cheltuieli este pozitiv pe perioada de exploatare a investiţiei

· Preţurile de vânzare a energiei electrice livrate la gardul centralei şi respectiv a energiei termice livrate la consumatorul final, determinate în baza Fluxului de Venituri şi Cheltuieli previzionat,  asigură recuperarea în integralitate a cheltuielilor de exploatare, întreţinere şi reparaţii ale sistemului centralizat de producere şi distribuţie a energiei termice .

În ceea ce priveşte gradul de suportabilitate a consumatorilor rezidenţiali în a achita factura la energia termică, prin aplicarea măsurilor strategice propuse în scopul eficientizării sistemului de termoficare de la sursă până la nivel de consumator, precum şi prin aplicarea programelor de protecţie socială la nivel guvernamental şi local, se urmăreşte ca efortul anual al consumatorilor pentru plata energiei termice (căldură şi apă caldă de consum) să nu depăşească în cadrul unei familii nivelul de 10% din veniturile anuale. 

DIRECTOR GEN.ADJ.,

Ing. Aurel Matei

